สควิดเกม เล่นลุ้นตาย

สควิดเกม เล่นลุ้นตาย (; ) เป็นละครชุดสตรีมมิ่งทางโทรทัศน์แนวเอาชีวิตรอด ประเทศเกาหลีใต้ ออกฉายทางโทรทัศน์ใน ค.ศ. 2021 ที่เขียนและกำกับโดย ฮวัง ดง-ฮย็อก มี 9 ตอน นำแสดงโดย อี ช็อง-แจ, พัก แฮ-ซู, วี ฮา-จุน, ช็อง โฮ-ย็อน, โอ ย็องซู, ฮอ ซ็องแท, อนุปัม ตรีปาฐิ และคิม จู-รย็อง เล่าเรื่องราวของกลุ่มคนที่เสี่ยงชีวิตในการเอาชีวิตรอดอย่างลึกลับผ่านการเล่นเกมที่มีเงินรางวัล 45.6 พันล้านวอน (38.7 ล้านดอลลาร์สหรัฐ) วางจำหน่ายทั่วโลกเมื่อวันที่ 17 กันยายน 2021 โดยเน็ตฟลิกซ์

ชื่อของซีรีส์นี้ได้มาจากเกมของเกาหลีซึ่งที่เป็นที่นิยมในหมู่เด็ก ๆ โดย ฮวัง ดง-ฮย็อก ผู้สร้างได้แนวคิดมาจากการต่อสู้ทางเศรษฐกิจและความลำบากของเขาในช่วงวัยทำงาน และต้องการสะท้อนให้เห็นความเหลื่อมล้ำทางสังคมในเกาหลีใต้ รวมถึงการครอบงำโดยระบบทุนนิยม โดยฮวังได้เขียนบทเสร็จตั้งแต่ปี 2009 แต่เขาไม่สามารถหาบริษัทโปรดักชั่นที่จะสนับสนุนได้กระทั่งเน็ตฟลิกซ์ติดต่อมาในปี 2019 ซึ่งยังมีส่วนผลักดันในการขยายตลาดในต่างประเทศ ทั้ง 9 ตอนเขียนบทและกำกับโดยฮวัง ดง-ฮย็อก

นับตั้งแต่ออกอากาศ สควิดเกมกลายเป็นซีรีส์ที่ได้รับความนิยมสูงที่สุดในเน็ตฟลิกซ์ และเป็นหนึ่งในซีรีส์ที่มียอดผู้ชมสูงที่สุดในประวัติศาสตร์ โดยเป็นรายการที่ได้รับความนิยมเป็นอันดับหนึ่งใน 94 ประเทศ และมีผู้ชมทั่วโลกกว่า 142 ล้านครัวเรือนในช่วง 4 สัปดาห์แรกของการออกอากาศ

ภาพรวม 
ซ็อง กีฮุน (รับบทโดย อี ช็อง-แจ) พระเอกของเรื่องเป็นคนขับรถที่หย่าร้างและเป็นหนี้ ได้รับเชิญให้เล่นชุดเกมสำหรับเด็กเพื่อลุ้นรับรางวัลเงินสดก้อนโต เมื่อยอมรับข้อเสนอ เขาถูกนำตัวไปยังสถานที่ที่ไม่รู้จักซึ่งเขาพบว่าตัวเองอยู่ท่ามกลางผู้เล่นอีก 455 คนที่เป็นหนี้ก้อนโตเช่นกัน ผู้เล่นถูกสร้างให้สวมชุดวอร์มสีเขียวและอยู่ภายใต้การดูแลตลอดเวลาโดยยามสวมหน้ากากในชุดจั๊มสูทสีชมพู กับผู้ดูแลเกมโดยฟรอนต์แมน ที่ใส่หน้ากากดำเครื่องแบบดำ ในไม่ช้าผู้เล่นก็พบว่าการแพ้ในเกมส่งผลให้พวกเขาตาย โดยแต่ละการเสียชีวิตจะเพิ่ม 100 ล้านวอนให้กับรางวัลใหญ่ที่อาจเกิดขึ้น 4.56 พันล้านวอน กีฮุนเป็นพันธมิตรกับผู้เล่นอื่นรวมทั้งเพื่อนสมัยเด็กของเขาอย่าง โช ซังอู (รับบทโดย พัก แฮ-ซู) เพื่อพยายามเอาชีวิตรอดจากความบิดเบี้ยวทางร่างกายและจิตใจของเกม

นักแสดงและตัวละคร

นักแสดงหลัก 

หมายเลขของผู้เล่นในวงเล็บหมายถึงหมายเลขที่กำหนดของตัวละครในเรื่องสควิดเกม

 อี ช็อง-แจ รับบทเป็น ซ็อง กีฮุน (, ผู้เล่นหมายเลข 456), คนขับรถและคนติดการพนัน กีฮุนอาศัยอยู่กับแม่และพยายามหาเงินเลี้ยงลูกสาว กีฮุนเข้าร่วมในเกมเพื่อชำระหนี้จำนวนมากของเขาและเพื่อพิสูจน์ว่าตนเองมีฐานะทางการเงินที่มั่นคงเพื่อรับการดูแลลูกสาวของเขาก่อนที่เธอจะเดินทางไปอเมริกา
 พัก แฮ-ซู รับบทเป็น โจ ซังอู (, ผู้เล่นหมายเลข 218), หัวหน้าทีมการลงทุนของบริษัทหลักทรัพย์แห่งหนึ่ง ซังอูเป็นน้องชายของกีฮุนและเป็นนักเรียนพรสวรรค์ที่เรียนอยู่ที่มหาวิทยาลัยแห่งชาติโซล แต่ตอนนี้ตำรวจต้องการตัวในข้อหาขโมยเงินจากลูกค้าของซังอู ซังอูมีหนี้สินไม่ถึงพันล้านและยังจำนองบ้านแม่ของซังอู
 วี ฮา-จุน รับบทเป็น ฮวัง จุนโฮ (), เจ้าหน้าที่ตำรวจที่แอบเข้าไปในเกมเป็นยามเพื่อตามหาพี่ชายที่หายตัวไปของเขา
 ช็อง โฮ-ย็อน รับบทเป็น คัง แซ-บย็อก (, ผู้เล่นหมายเลข 067), ผู้แปรพักตร์ชาวเกาหลีเหนือที่เข้าเกมเพื่อจ่ายเงินให้นายหน้าหาและเรียกสมาชิกในครอบครัวที่รอดตายซึ่งยังคงข้ามพรมแดนกลับมา แซบย็อกอยากอยู่บ้านกับน้องชายและแม่ของแซบย็อก
 โอ ย็องซู รับบทเป็น โอ อิลนัม (, ผู้เล่นหมายเลข 001), ชายสูงอายุที่มีเนื้องอกในสมองชอบเล่นเกมตรงข้ามกับการรอความตายในโลกภายนอก
 ฮอ ซ็องแท รับบทเป็น จัง ด็อกซู (, ผู้เล่นหมายเลข 101), นักเลงที่เข้าเล่นเกมเพื่อชำระหนี้การพนันจำนวนมหาศาลของด็อกซู
 อนุปัม ตรีปาฐิ รับบทเป็น อับดุล อาลี (, ผู้เล่นหมายเลข 199), แรงงานต่างด้าวจากประเทศปากีสถาน, ที่เข้าเกมเพื่อเลี้ยงดูครอบครัวเล็กๆ ของอาลี หลังจากที่นายจ้างปฏิเสธที่จะจ่ายเงินให้เขาเป็นเวลาหลายเดือน
 คิม จู-รย็อง รับบทเป็น ฮัน มี-นยอ (, ผู้เล่นหมายเลข 212), ผู้หญิงลึกลับและเจ้าเล่ห์ที่อ้างว่าเป็นแม่เลี้ยงเดี่ยวที่ยากจน

นักแสดงสมทบ 
 ยู ซ็องจู รับบทเป็น พย็องกี (ผู้เล่นหมายเลข 111), หมอที่แอบทำงานร่วมกับกลุ่มยามทุจริตเพื่อค้าอวัยวะของผู้เข้าร่วมที่ตายแล้วเพื่อแลกกับข้อมูลเกี่ยวกับเกมที่จะเกิดขึ้น
 อี ยู-มี รับบทเป็น จีย็อง (ผู้เล่นหมายเลข 240), หญิงสาวที่เพิ่งได้รับการปล่อยตัวจากคุกหลังจากฆ่าพ่อของตน เนื่องจากทนพฤติกรรมกดขี่จากพ่อไม่ไหว
 คิม ชีฮย็อน รับบทเป็นผู้เล่นหมายเลข 244, ศิษยาภิบาลที่ค้นพบความเชื่อของเขาอีกครั้งในระหว่างเกม
 อี ซังฮี รับบทเป็นผู้เล่นหมายเลข 017, ผู้ผลิตกระจกที่มีประสบการณ์มากกว่า 30 ปี
 คิม ยุนแท รับบทเป็นผู้เล่นหมายเลข 069, ผู้เล่นที่เข้าร่วมเกมกับผู้เล่นหมายเลข 070 ภรรยาของผู้เล่นหมายเลข 069  
 อี ชีฮา รับบทเป็นผู้เล่นหมายเลข 070, ผู้เล่นที่ร่วมเล่นเกมส์กับผู้เล่นหมายเลข 069 สามีของผู้เล่นหมายเลข 070
 ควัก จายง รับบทเป็นผู้เล่นหมายเลข 278, ผู้เล่นที่เข้าร่วมกลุ่มของจังด็อกซูและทำหน้าที่เป็นลูกน้องของผู้เล่นหมายเลข 278
 คริส ชาน รับบทเป็นผู้เล่นหมายเลข 276, ผู้เล่นที่เข้าร่วมกลุ่มของซ็องกีฮุนในอุปสรรคด่านชักเย่อ
 คิม ย็อง-อก รับบทเป็น แม่ของซ็องกีฮุน
 โจ อาอิน รับบทเป็น ซ็อง กาย็อง ลูกสาวของซ็องกีฮุน
 คัง มัลกึม รับบทเป็น อดีตภรรยาของซ็องกีฮุนและแม่ของกาย็อง
 พัก ฮเยจิน รับบทเป็น แม่ของโจซังอู
 พัก ชีวัน รับบทเป็น คังช็อล น้องชายของคังแซ-บย็อก

นักแสดงรับเชิญ 
 กง ยู รับบทเป็น พนักงานขายที่รับสมัครผู้เข้าร่วมเกม
 อี บย็อง-ฮ็อน รับบทเป็น ฟรอนต์แมน / ฮวัง อินโฮ
 อี ช็องจุน รับบทเป็น ยามฯ
 จอห์น ดี ไมเคิล รับบทเป็น วีไอพี #1
 แดเนียล ซี เคนเนดี รับบทเป็น วีไอพี #2
 เจฟฟรีย์ จูเลียโน รับบทเป็น วีไอพี #4

ที่มาในการสร้าง 

ราว ๆ ปี 2008 ฮวัง ดง-ฮย็อก ประสบปัญหารุมเร้าในชีวิต และล้มเหลวในด้านการลงทุนเพื่อสร้างภาพยนตร์ที่เขาได้เขียนขึ้น แม่ และยายของเขาต้องกู้เงินเพื่อมาประคองครอบครัวในช่วงวิกฤติเศรษฐกิจของประเทศ ฮวังใช้เวลาผ่อนคลายโดยไปนั่งในร้านกาแฟเพื่ออ่านการ์ตูนที่มีเนื้อหาแนวสู้ชีวิตของญี่ปุ่น เช่น Battle Royale, Liar Game และ Gambling Apocalypse: Kaiji ฮวังเปรียบเทียบสถานการณ์ของตัวละครเหล่านี้กับสถานการณ์ปัจจุบันของเขา และเกิดไอเดียที่จะเขียนบทภาพยนตร์หรือซีรีส์ที่มีเนื้อหาเกี่ยวกับการหาเงินเพื่อปลดหนี้ และหากทำสำเร็จเขาก็จะมีชีวิตที่ดีขึ้นและช่วยเหลือครอบครัวได้ เขาจึงลงมาเขียนบทดังกล่าวตลอดปีที่เหลือ ฮวังกล่าวว่า "ผมต้องการเขียนเรื่องราวที่เป็นอุปมานิทัศน์หรือนิทานเกี่ยวกับสังคมทุนนิยมสมัยใหม่ สิ่งที่แสดงให้เห็นถึงการแข่งขันที่รุนแรง ค่อนข้างจะเหมือนกับการแข่งขันที่รุนแรงของชีวิต" 

ฮวังกังวลว่าโครงเรื่องจะ "เข้าใจได้ยาก และแปลกประหลาดเกินไป" ในขณะนั้น ฮวังได้พยายามเสนอเรื่องให้กับกลุ่มโปรดักชั่นและนักแสดงชาวเกาหลีหลายคน แต่มีคนวิจารณ์ว่ามันพิลึกและขาดความสมจริง ฮวังจึงต้องทิ้งบทนี้ไว้โดยไม่มีคนตกลงสร้าง แต่ในช่วงสิบปีต่อจากนั้น เขาก็ประสบความสำเร็จในการสร้างภาพยนตร์อีกสามเรื่อง รวมถึงภาพยนตร์ดรามาอาชญากรรมเรื่อง Silenced (2011) และภาพยนตร์ประวัติศาสตร์ดรามาเรื่อง The Fortress (2017)

ในช่วงปลายทศวรรษ 2010 เน็ตฟลิกซ์มีผู้ชมเพิ่มขึ้นอย่างมากทั่วโลก นอกเหนือจากในอเมริกาเหนือ และเริ่มลงทุนในการผลิตในภูมิภาคอื่น ๆ รวมทั้งเกาหลี เท็ด ซาแรนดอส ซีอีโอร่วมของเน็ตฟลิกซ์ กล่าวในปี 2018 ว่าพวกเขากำลังมองหาความสำเร็จเพิ่มเติมจากการผลิตในต่างประเทศ เน็ตฟลิกซ์ได้ขยายตลาดในเอเชียในปี 2018 และในขณะที่พวกเขายังคงดำเนินการออกจากพื้นที่สำนักงานให้เช่าชั่วคราวในกรุงโซล ฮวังได้กลับมาให้ความสนใจกับบทสวิดเกมที่เคยเขียนทิ้งไว้ คิม มินยอง หนึ่งในเจ้าหน้าที่ด้านเนื้อหาของเน็ตฟลิกซ์ในภูมิภาคเอเชีย ทราบชื่อเสียงของฮวัง จากการสร้างภาพยนตร์ The Fortress และภาพยนตร์เรื่องอื่น ๆ ของเขา และเมื่อได้เห็นโครงเรื่องสควิดเกม ก็รู้สึกทันทีว่าเรื่องนี้จะต้องดังถล่มทลาย คิมกล่าวว่า "เรากำลังมองหารายการที่แตกต่างจากที่ผ่านมา และ Squid Game ก็เป็นเช่นนั้นจริงๆ"  เน็ตฟลิกซ์ ประกาศอย่างเป็นทางการในเดือนกันยายน 2019 ว่าพวกเขาจะออกอากาศสควิดเกมของฮวัง เบลา บาจาเรีย หัวหน้าฝ่ายปฏิบัติการกล่าวว่าพวกเขาสนใจงานของฮวัง "เรารู้ว่าตลาดบันเทิงในเกาหลีจะได้รับความนิยมอย่างมากเพราะมีผู้กำกับที่น่านับถือและมีวิสัยทัศน์ที่กล้าหาญ" และ "K-Dramas" ยังมีกระแสตอบรับดีทั่วเอเชีย" ฮวางเชื่อว่าการระบาดของไวรัสโควิด-19 ในปี 2020 และ 2021 ส่งผลกระทบต่อความเหลื่อมล้ำทางเศรษฐกิจระหว่างชนชั้นในเกาหลีใต้ และกล่าวว่า “ประเด็นทั้งหมดนี้ ทำให้เรื่องราวในซีรีส์สมจริงมากสำหรับผู้คนในทศวรรษ 2010 ที่ต้องต่อสู้กับปัญหาเศรษฐกิจ" และผู้สร้างยังต้องการเน้นวิถีชีวิตของชนชั้นกลางและชั้นแรงงานในเกาหลีด้วยการสอดแทรกวัฒนธรรมต่าง ๆ เข้าไป เช่น การนำขนมทัลโกนาเข้ามามีบทบาทในเรื่อง

ตามคำสั่งของงเน็ตฟลิกซ์ ภาพยนตร์ได้ขยายออกเป็นซีรีส์เก้าตอน เพื่อให้ "ผู้ชมสามารถโฟกัสและอินกับบทบาทมากขึ้นเกี่ยวกับความสัมพันธ์ระหว่างตัวละคร [และ] เรื่องราวที่แต่ละคนมี" ในขั้นต้นเน็ตฟลิกซ์ได้ตั้งชื่อซีรีส์ว่า Round Six แทนที่จะเป็น Squid Game ตามที่ฮวังเสนอ และคิม มินยอง คิดว่าว่าชื่อ "เกมปลาหมึก" ซึ่งเป็นที่คุ้นเคยกับผู้ชมชาวเกาหลีจากเกมสำหรับเด็ก "จะไม่ดังเพราะไม่ค่อยมีคนเข้าใจ" และเลือกใช้ Round Six เป็นอธิบายลักษณะของการแข่งขันในเรื่อง ในขณะที่การผลิตยังคงดำเนินต่อไป ฮวังได้เปลี่ยนใจมาผลักดันให้เน็ตฟลิกซ์ใช้ชื่อ Squid Game แทน เพื่อสะท้อนถึงการเอาตัวรอดจากการแข่งขัน ในช่วงเวลาที่ฮวังเขียนซีรีส์นี้ เป้าหมายของเขาคือการทำให้ซีรีส์มีผู้ชมมากที่สุดในเน็ตฟลิกซ์ในสหรัฐอเมริกาอย่างน้อยหนึ่งวัน

กระแสตอบรับ 
ซีรีส์นี้กลายเป็นซีรีส์เกาหลีเรื่องแรกที่ติดอันดับท็อป 10 ชาร์ตรายการทีวีที่มีผู้ชมมากที่สุดประจำสัปดาห์ของเน็ตฟลิกซ์ทั่วโลก ขึ้นสู่อันดับหนึ่งใน 94 ประเทศ รวมทั้งสหรัฐอเมริกาและสหราชอาณาจักร เน็ตฟลิกซ์ประมาณการว่า สควิดเกมดึงดูดผู้ชมกว่า 111 ล้านคนทั่วโลกหลังจากออกฉาย 17 วัน และผู้ชมกว่า 142 ล้านคนหลังจาก 28 วัน แซงหน้า 82 ล้านคนที่ Bridgerton ได้รับในช่วง 28 วันแรก และกลายเป็นซีรีส์ที่มีผู้ชมมากที่สุดเมื่อเปิดตัว หลังจากที่เน็ตฟลิกซ์ปรับปรุงเมตริกการรับชมที่เผยแพร่ในเดือนพฤศจิกายน 2021 โดยอิงจากจำนวนชั่วโมงในการรับชมทั้งหมดของซีรีส์นี้ และยังคงเป็นรายการที่มีผู้ชมมากที่สุดในบริการ โดยมีมากกว่า 1.6 พันล้านชั่วโมงเมื่อเทียบกับ 625 ล้านชั่วโมงของ Bridgerton ณ วันที่ 16 พฤศจิกายน 2021 แม้ว่าเน็ตฟลิกซ์จะไม่มีให้บริการในจีนแผ่นดินใหญ่ แต่สควิดเกม เวอร์ชันละเมิดลิขสิทธิ์ก็แพร่หลายไปทั่วอินเทอร์เน็ตของจีน และรายการดังกล่าวก็กลายเป็นหัวข้อยอดนิยมบนเว็บไซต์โซเชียลเน็ตเวิร์กของจีน

นอกภูมิภาคเอเชีย ความนิยมส่วนใหญ่มาจากการบอกต่อ และการแพร่กระจายบนโซเชียลมีเดีย โดยมีคำบรรยายถึง 37 ภาษา และให้เสียงพากย์ใน 34 ภาษา ซึ่งช่วยในการดึงดูดผู้ชมจากต่างประเทศ ฮวังเชื่อว่าความนิยมนั้นเกิดจาก "การเสียดสีสังคมที่ผู้ใหญ่ที่สิ้นหวังเสี่ยงชีวิต เพื่อชนะเกมสำหรับเด็ก และต้องการเงิน" เช่นเดียวกับความคุ้นเคยและความเรียบง่ายของเกมที่ทำให้การแสดงมุ่งเน้นไปที่การแสดงลักษณะเฉพาะ ความหลากหลายของตัวละครที่เล่นเกม Squid Game มาจากวิถีชีวิตชนชั้นล่างและชนชั้นกลางที่ต่างกัน ยังช่วยดึงดูดให้ผู้ชมได้มาก

ตามรายงานของ Bloomberg News ภายในเดือนตุลาคม 2021 เน็ตฟลิกซ์คาดว่า สควิดเกมจะสร้างมูลค่าได้เกือบ 900 ล้านเหรียญสหรัฐ โดยอิงจากข้อมูลผู้ชม มีค่าใช้จ่าย 21.4 ล้านเหรียญสหรัฐในการผลิต เนื่องจากความสำเร็จอย่างน่าประหลาดใจของสควิดเกม สำหรับ ผู้ให้บริการสตรีมมิงอื่น ๆ ที่มีเนื้อหาต้นฉบับ เช่น Disney+, Paramount+ และ Apple TV+ ได้เริ่มมองหาโมเดลของเน็ตฟลิกซ์ในการออกฉายภาพยนตร์หรือซีรีส์ระดับภูมิภาค นอกเหนือจากฮอลลีวูด และค้นหาผลงานที่ประสบความสำเร็จในทำนองเดียวกันกับแพลตฟอร์มของพวกเขาด้วย ในหลายประเทศได้มีการจำหุ่นจำลองยักษ์เด็กผู้หญิงที่เป็นที่รู้จักในเกมที่ 1 ของซีรีส์จัดแสดงตามเมืองใหญ่ต่าง ๆ

ภาคต่อ 
เนื่องจากความเครียดในการเขียนและการผลิตซีรีส์ภาคแรก ฮวังจึงไม่มีแผนที่จะเขียนภาคต่อของสควิดเกมในทันที เขายังไม่มีแผนการพัฒนาที่ดีสำหรับเรื่องราวที่ตามมา และเขากล่าวว่า ถ้าจะเขียนเรื่องนี้ต่อ เขาน่าจะมีทีมงานของนักเขียนและผู้กำกับเพื่อช่วย แต่ด้วยความนิยมของรายการฮวังจึงให้ความเห็นเกี่ยวกับความเป็นไปได้ของซีซันที่สองในเวลาต่อมา โดยบอกซีเอ็นเอ็นว่า "ตอนนี้ยังไม่มีการยืนยันอะไร แต่คนจำนวนมากกระตือรือร้นมากจนผมครุ่นคิดอยู่จริง ๆ" และให้สัมภาษณ์กับ The Times ว่าซีซันที่สองอาจเน้นไปที่เรื่องราวของ Front Man หรือผู้ควบคุมเกมมากขึ้น (รับบทโดย อี บย็อง-ฮ็อน) รวมถึงเน้นการต่อสู้ของตัวละครตำรวจมากขึ้น ฮวังกล่าวว่า “ผมคิดว่าปัญหาการทำงานของจ้าหน้าที่ตำรวจไม่ได้เป็นเพียงปัญหาในเกาหลีเท่านั้น ผมเห็นในข่าวทั่วโลกว่ากองกำลังตำรวจสามารถดำเนินการกับสิ่งต่าง ๆ ได้ล่าช้า - มีเหยื่อมากขึ้นหรือสถานการณ์แย่ลงเพราะพวกเขา แต่พวกเขาดำเนินการไม่เร็วพอ นี่เป็นปัญหาที่ผมอยากจะหยิบยกขึ้นมา"

ในช่วงปลายเดือนตุลาคม 2021 ฮวังกล่าวว่าเขากำลังหารือกับเน็ตฟลิกซ์เกี่ยวกับภาคต่อ โดยเขาต้องการสร้างภาพยนตร์อีกเรื่องก่อน และต้องการทำสัญญากับเน็ตฟลิกซ์เพื่อผลิตภาพยนตร์เพิ่มเติมที่เขาอาจสร้างควบคู่ไปกับซีซันอื่น ๆ ของสควิดเกม เพื่อไม่ให้ตัวเขาเป็นที่รู้จักเพียงเพราะเป็นผู้สร้างสควิดเกม ฮวังยืนยันว่าเขาได้เริ่มงานสร้างแนวความคิดในซีซันที่สองซึ่งได้เริ่มต้นขึ้นในระหว่างการแถลงข่าวในเดือนพฤศจิกายน โดยมีแผนจะนำ อี ชุง-แจ กลับมาแสดงบทบาทกิฮุนอีกครั้ง และในช่วงกลางเดือนพฤศจิกาฮวังยืนยันว่ากำลังร่วมพัฒนาสวคิดเกมในซีซันที่ 2 และคาดว่าจะมีกำหนดออกฉายในปี 2023

อ้างอิง

หมายเหตุ

แหล่งข้อมูลอื่น 
 
 
 
 Squid Game ที่ Daum 

 
ละครโทรทัศน์เกาหลีใต้
รายการโทรทัศน์ที่มีฉากบนเกาะสมมติ
เกมความตายในบันเทิงคดี
ผลงานต้นฉบับของเน็ตฟลิกซ์